Na Žnjanu se namjerava graditi još jedan hotel. I to od osam katova.



Zagrebačka tvrtka "Plavi Safir", u vlasništvu poznatog splitskog poduzetnika Zvonka Kotarca, podnijela je gradskoj upravi zahtjev za izdavanje građevinske dozvole za taj turistički projekt. Prema svim dostupnim podacima, to bi bio najveći objekt smješten u prvom redu do obale na cijelom području grada, a podignuo bi se uz Šetalište Ivana Pavla II., pokraj plaže za invalide na istočnom rubu žnjanskog platoa.



Radi toga su vijećnici u Banovini prošle godine mijenjali Detaljni plan uređenja (DPU) područja oko crkvice Gospe od Žnjana. Bivši DPU dozvoljavao je investitoru Kotarcu da na toj lokaciji gradi hotel površine 17.000 četvornih metara, ali on je htio promijeniti projekt. Zadržao je količinu dozvoljene gradnje, no umjesto da budu dvije zgrade od po šest katova, izmjenama DPU-a koje je zatražila njegova tvrtka firma "Dal-kon ing", omogućena je izgradnja jedne hotelske zgrade visine osam katova. Također, planiranom objektu moći će pristupiti i turistički autobusi.



Zahtjev za izmjene DPU-a "Dal-kon ing" je pravdao time što je "neracionalno graditi dva tornja od šest katova, umjesto jednog od osam", te da hotel mora imati osiguran pristup za autobuse, jer jedno i drugo nalažu propisi za izgradnju smještajnog kompleksa visoke kategorije.



Kada su gradski vijećnici na svojoj sjednici koncem prošle godine usvojili izmjene i dopune DPU-a područja oko crkvice Gospe od Žnjana, nadležni u Banovini isticali su kako je cilj tog poteza "izvedba kvalitetnog i funkcionalnog hotela visoke kategorije na istaknutoj lokaciji koja će formirati sliku grada s mora, te dobivanje boljeg prostornog odnosa prema crkvici".



No, nisu svi dijelili takav entuzijazam. Arhitektica i tadašnja vijećnica Danira Matošić Matičević na tom je sastanku javno apelirala na projektanta da utječe na investitora Kotarca, strahujući da će zgrada od osam katova, koja bi nastala "spajanjem" dviju šesterokatnica, djelovati previše masivno u vizuri grada gledanoj s mora. No, promjene DPU-a su prihvaćene većinskom podrškom lokalnih zastupnika.



Umjesto tvrtke "Dal-kon ing" koja je zatražila lanjske izmjene Detaljnog plana, zahtjev za izdavanje građevinske dozvole je Banovini podnijela druga Kotarčeva firma - "Plavi safir". Dapače, taj poslovni subjekt službeno je od "Dal-kon inga" preuzeo parcelu od oko 4500 kvadrata na kojoj bi se gradio hotel. Uvid u spis predmeta može se obaviti u utorak, 25. srpnja, od 9 sati u zgradi gradske uprave na Zapadnoj obali.